
שינויים בתקציב לשנת 2005

היו"ר יעקב ליצמן:

	 אני פותח את הישיבה. על סדר היום - שינויים בתקציב.

פנייה 306

היו"ר יעקב ליצמן:

	 פנייה מס' 306 של משרד ראש הממשלה. 

ניר רייס:

	הפנייה שלפניכם היא שינויים פנימיים במסגרת תחום הפעולה של יישום תוכנית ההתנתקות. הפנייה נועדה לתקצב סדרה של החלטות ועדת השרים להתנתקות, ולהתאים את התקצוב בהן. מדובר בהחלטות של ועדת השרים לענייני התנתקות, בנושאים שעיקרם סיוע למפונים והכנה של נושאים שונים לטובת המפונים, כמו דברים שיצאו דרך משרד הביטחון בנושא מלונות למפונים, בתי הארחה, הכנת תשתיות ומבנים יבילים באתר ניצן; נושאים במסגרת מינהלת סל"ע לטובת עובדים שמטפלים בעובדים ולטובת עבודתו של המפרק המסדיר על מנת שיוכל לטפל ולשלם את השכר של עובדי המועצה, הפיצויים וכל מה שמגיע להם בתקופה הקרובה; נושאים בתחום החקלאות כמו חונכות עסקית, נושאים בתחום החטיבה להתיישבות שעיקרם עבודה באתרי הקרוואנים לטובת המפונים, מבנים יבילים; נושאים בתחום שירותי הדת - הוצאת ציוד מתוך בתי הכנסת ברצועה.

היו"ר יעקב ליצמן:

	 בישיבה שתתחיל בשעה 11:30 נשמע דיווח על כל מה שקורה שם, איך מנצלים את הכסף. בינתיים נצביע על הפנייה. מי בעד אישור הפנייה ומי נגד?

הצבעה
בעד הפנייה - רוב
נגד - אין
הפנייה אושרה. 

היו"ר יעקב ליצמן:

	 פנייה מס' 306 אושרה. תודה רבה. 

פנייה 236
 
היו"ר יעקב ליצמן:

	 אנחנו עוברים לפנייה מס' 271, 276 - משרד ראש הממשלה. על זה שמענו כבר הסבר.

	מי בעד אישור הפנייה ומי נגד?

הצבעה
בעד הפנייה - רוב
נגד - אין
הפנייה אושרה. 

היו"ר יעקב ליצמן:

	 פנייה מס' 271, 276 אושרה. תודה רבה.

פנייה 283

היו"ר יעקב ליצמן:

	פנייה מס' 283. 

ערן פולק:

	זאת פנייה שמגדילה את תקציב הקרן למניעת זיהום ים ב-1,216 אלפי שקלים. 

היו"ר יעקב ליצמן:

	 מי בעד אישור הפנייה ומי נגד?

הצבעה
בעד הפנייה - רוב
נגד - אין
הפנייה אושרה. 

היו"ר יעקב ליצמן:

	 פנייה מס'  283 אושרה. תודה רבה.

פנייה 291

היו"ר יעקב ליצמן:

	פנייה מס' 291 - משרד הבריאות, העניין של ביקור חולים.

חיים אורון:

	 יש פה גם ביקור חולים וגם העניין של האחיות. 

היו"ר יעקב ליצמן:

	 את הדיון על זה נעשה בנפרד. עכשיו נאשר את הפנייה.

ראובן קוגן:

	הפנייה הזאת נועדה להעביר לביקור חולים 3.1 מיליון שקל כדי לעזור לתפעול בית החולים עד סוף 2005 ובנוסף להעביר עוד 4.2 מיליון שקל לשירותי בריאות התלמיד כדי להעסיק את אחיות בריאות הציבור.

יולי תמיר:

	 כמה אחיות זה מאפשר להעסיק?

ראובן קוגן:

	העסקתן של כל אחיות בריאות הציבור. לא מפטרים אף אחת.


חיים אורון:

	 בינתיים לא מפטרים אף אחד, אבל מחזיקים אותם על חבל.

יולי תמיר:

	 לכמה זמן?

ראובן קוגן:

	הכסף הזה צריך להספיק עד אמצע אוקטובר. 

יולי תמיר:

	 זאת אומרת, אפילו לא עד סוף שנת התקציב. 

ראובן קוגן:

	לא, כי אנחנו במשא ומתן עם משרד הבריאות על סיכום בנושא בריאות הציבור.

היו"ר יעקב ליצמן:

	 ברור שאנחנו צריכים לקיים על זה דיון, אבל בינתיים הלחץ ירד.

ראובן קוגן:

4.2 מיליון שקל כדי למנוע פיטורים עכשיו. וכן קצת יותר מ-3 מיליון שקל לביקור חוליםף עד סוף השנה. זה ההסכם שהושג. 

היו"ר יעקב ליצמן:

	 זה גם עבר את הקריטריונים אצל אמנון דה הרטוך והיה גם דיון בבית משפט ועיכובים. 

חיים אורון:

	 קודם כל, טוב שהכסף הזה בא, חבל שאחרי כל כך הרבה מלחמות ומאבקים, אבל בשני הנושאים הללו יש ציבורים מאוד גדולים שתלויים על חבל, ולפי דעתי שום דבר טוב לא יצא מזה. לפעמים יש מצב שאתה אומר: אני לא רוצה לקבל החלטה, אני מושך אותה. כאן, זה מסבך את העניין בביקור חולים שלא מגיעים לעמדות ברורות של הממשלה בכל נושא הפנסיה והדברים הללו, שאתם יודעים בדיוק שהם לא ייפתרו במכירה. אני אפילו יודע איזה אחוז מתוך הסכום ייפתר אם בכלל ימכרו ואיזה אחוז צריך להביא מהבית. 

ראובן קוגן:

תלוי מה הסכום שיקבלו.

חיים אורון:

אתה לא יודע מה הסכום ואני לא יודע מה הסכום, אבל שנינו יודעים בערך איזה אחוז מתוך זה ילך לפנסיה. 

נושא אחיות בריאות הציבור - הטכניקה הזאת נמשכת שלוש שנים. מודיעים שמקצצים בתקציב, מודיעים על מכתבי פיטורים, במהלך השנה לא מבצעים אותם, מוסיפים את הכסף. אתם מחסלים את המערכת, לא ברכות, אלא בקשיחות וזה לא טוב.

יולי תמיר:

	 כי לא יכולים לשכור אף אחות כשלא יודעים עד מתי היא תוכל לעבוד.

חיים אורון:

	 אדוני היושב-ראש, עכשיו שמעת - הכסף הזה מספיק עד אוקטובר. אוקטובר זה אפילו לא סוף שנת התקציב.

היו"ר יעקב ליצמן:

	 עוד לפני אוקטובר אנחנו הולכים לקיים דיון על זה. כבר הודעתי לאוצר שאני הולך לקיים דיון רציני בנושא, וזה יהיה לפני אוקטובר.

יולי תמיר:

	 לאור החישוב הזה, כמה תעלה שמירת המערכת של העסקת האחיות כמו שהיא היום. אם 4.2 מיליון מספיקים עד אוקטובר, אתם יכולים לחשב כמה זה יעלה בחישוב שנתי.

ראובן קוגן:

	במונחים שנתיים, השירות הזה יעלה 65-70 מיליון שקל. 

היו"ר יעקב ליצמן:

	 מי בעד אישור הפנייה ומי נגד?

הצבעה
בעד הפנייה - רוב
נגד - אין
הפנייה אושרה. 

היו"ר יעקב ליצמן:

	 פנייה מס' 291 אושרה. 

פנייה 301

היו"ר יעקב ליצמן:

	 פנייה מס' 301 - עדכון מחיר יום אשפוז.

ראובן קוגן:

	הפנייה הזאת נועדה לעדכן את התקציבים של בתי החולים הכלליים, הממשלתיים והעירוניים בהתאם למחיר יום האשפוז הממוצע שנקבע לשנת 2005. התקציבים מעודכנים בהתאם למחירים החדשים.

היו"ר יעקב ליצמן:

	 מי בעד אישור הפנייה ומי נגד?

הצבעה
בעד הפנייה - רוב
נגד - 1
הפנייה אושרה. 

היו"ר יעקב ליצמן:

	 פנייה מס'  301 אושרה. 

פנייה 293, 294

ערן פולק:

	זאת פנייה שנועדה להעברה של 83 מיליון שקל לרשויות המקומיות, 75 מיליון במסגרת סיכום שר האוצר מסוף שנת 2004 לתקציב 2005 - תגבור מענקי איזון, ו-8 מיליון שקל לעיריית ירושלים.

קריאה:

	מענקי איזון יש לו כל הזמן.

היו"ר יעקב ליצמן:

	נוסחת השר.

ניסן סלומינסקי:

	 בתוך הנוסחה יש אלמנט אחד מרכזי שהוא לא ידוע - רדיוס הקירבה לשר.

היו"ר יעקב ליצמן:

	 לפי קריטריונים של השר.

ניסן סלומינסקי:

	 זה שמעתי, רדיוס הקירבה לשר. 

רוני בריזון:

	 זהו שר שכולו פז.

היו"ר יעקב ליצמן:

	 מה זה עוטף ירושלים?

ערן פולק:

	בפנייה יש עוד 8 מיליון שקל העברה לעיריית ירושלים. היתה החלטת ממשלה לסייע לעירייה בפעילויות שנובעות מכביש עוטף ירושלים. 

היו"ר יעקב ליצמן:

	 למה זה שייך לעיריית ירושלים? זה שייך למשרד הביטחון.

ערן פולק:

	לעיריית ירושלים נגרמות כל מיני הוצאות כתוצאה מהעוטף - הוצאות מוניציפליות שקשורות לתברואה, לגביית ארנונה. 

היו"ר יעקב ליצמן:

	 מה זה שייך לעוטף ירושלים? אולי תסביר לנו את זה בפעם אחרת. 

אברהם בייגה שוחט:

	 למה לא לתת את הכסף?

היו"ר יעקב ליצמן:

	 אני לא מבין מה זה. 

אברהם בייגה שוחט:

	 יש גדר. אם צריך להסיע 3,000 תלמידים - - 

היו"ר יעקב ליצמן:

	 מה זה שייך לארנונה? למה הארנונה שייכת לגדר הזה?

ניסן סלומינסקי:

	 נציג האוצר הסביר אחרת ממך, הוא לא הסביר על הסעת תלמידים. 

אברהם בייגה שוחט:

	 למה עניין הגדר שייך לעירייה? זה שייך למשרד הביטחון. 

יולי תמיר:

	 זה לא העלויות לגדר. מדובר על עלויות העירייה בגין עוטף ירושלים.

היו"ר יעקב ליצמן:

	 העירייה בונה גדר? למה עוטף ירושלים שייך לעירייה? ערן, תסביר.

ערן פולק:

	בתוך נושא עוטף ירושלים, עיריית ירושלים נאלצת להוציא הוצאות נוספות בעיקר בנושאים של תברואה - -  

אברהם בייגה שוחט:

	 אדוני היושב-ראש, אני לא מבין למה זה לא ברור. יש 55,000 אזרחי ירושלים שנמצאים מעבר לגדר, על פי איך שנבנתה הגדר. על זה גם היה סקנדל, ואמרו שאריק מחלק את ירושלים. 55,000 איש האלה הם אזרחי מדינת ישראל, בעלי תעודות זהות כחולות, הם צריכים לקבל שירותים מהעירייה - למשל, יש להסיע 3,000 תלמידים מרחק רב כדי להגיע לבית ספר, כאשר קודם הם פשוט היו עוברים את הכביש וברגע שבנו את החומה צריך להסיע אותם. אז יש הוצאות הסעה.

ניסן סלומינסקי:

	 8 מיליון לא מכסים אפילו אלפית מכל מה שאמרת.

אברהם בייגה שוחט:

	 אני לא יודע פרטים אבל התעוררה בעיה, רוצים לתת כסף לעירייה כדי שיוכלו לתת שירות לאזרחים. אני לא מבין למה להקשות על זה.

ניסן סלומינסקי:

	 כי לא יכול שה-8 מיליון האלה הולכים למה שאמרת כי לזה צריך הרבה יותר.

אברהם בייגה שוחט:

	 אז יכול להיות שצריך לתת 100 מיליון, אז מבקשים לתת 8 מיליון. אתה לא יכול לאשר בינתיים את ה-8 מיליון? 

ניסן סלומינסקי:

	 לא, שיבואו להסביר על מה זה כי להערכתי זה לא הולך לדברים שאמרת. אם יגידו שצריך הסעה - מקובל, צריך ניקוי אשפה - מקובל. להערכתי זה לא לזה.

היו"ר יעקב ליצמן:

	 בייגה, אני לא מבין את הפנייה הזאת.

אברהם בייגה שוחט:

	 אתה לא מבין שאם יש גדר וצריך לטפל בתושבים, זה עולה כסף.

ניסן סלומינסקי:

	 נדחה את ההצבעה עד שיבואו להסביר. 

אברהם בייגה שוחט:

	לדעתי זאת שרירות לב. ראיתי איך מיהרת קודם עם ה-300 מיליון בגין ההתנתקות, אישרת בלי שהסבירו, בלי לשאול מה זה. אני רציתי לשמוע הסבר. יש לי דעה, אני רוצה את ההתנתקות, אבל רציתי לשמוע הסבר.

היו"ר יעקב ליצמן:

	 מי בעד אישור הפנייה ומי נגד?

הצבעה
בעד הפנייה - 4
נגד - 5
הפנייה אושרה. 

היו"ר יעקב ליצמן:

	 פנייה מס'  293, 294 אושרה.
היו"ר יעקב ליצמן:

	 פנייה 293, 294 לא אושרה. אני מבקש רוויזיה.

בנימין אלון:

	 אמרתם שאחרי ההתנתקות יש בחירות, תלכו לבחירות.

יולי תמיר:

	 אבל לא על חשבון רשויות חלשות.

בנימין אלון:

	 אני לא בממשלה, אני לא בקואליציה אני לא צריך להצביע בעד.

הישיבה ננעלה בשעה 11:20.
